作者:無名氏
標題:奉禮歌
內容:吾皇端立太平基。奉祀肅雍、格神祈。撫御耦，降嘉種何辭。手覽洪縻。命太史視日，祗告前期。驗穹象，天田入望更光輝。掌禮陳儀。搜鉅典，迎春令，頒宣溫詔遍九圍。人盡熙熙。仰明時。儼垂衣。佳氣氤氳表龐禧。豐年屢，大田生異粟，含滋吐秀，九種傳圖，盡來丹闕，瑞應昌時。享運正當攝提。佇見詠京坻。躬稼穡，重耘耔。盛禮興行先百姓，崇本業，憂勤如禹稷，播在聲詩。